Vejledning til ansøgning: Uddannelse i Mestringsluppen

september 2024

# Indhold

Indledning 2

Om Mestringsluppen 2

Om opstartsdagen 3

Om uddannelse af gruppeledere til Mestringsluppen 3

Krav til kommunen 3

Ansøgerkreds 3

Minimumsbetingelser for ansøgningen 4

Kriterier for tildeling af uddannelse 4

Praktiske oplysninger 4

# Indledning

Kommuner, som ønsker at arbejde med indsatsen Mestringsluppen, kan søge om uddannelse fra Social- og Boligstyrelsen.

I november 2024 afholdes en opstartsdag for alle de kommuner, som har fået plads på uddannelsen. Dagen vil omhandle samarbejde og organisering, rekruttering mv. og har til formål at sikre den bedst mulige implementering og forankring i lokal praksis.

Uddannelsen består af tre dage, som afholdes i december 2024 og 1 dag som afholdes i efteråret 2025. Den leveres af Social- og Boligstyrelsen i samarbejde med udvalgte oplægsholdere. Materialer til levering af indsatsen udleveres i forbindelse med uddannelsen.

Vejledningsmaterialet beskriver rammer, kriterier og praktiske informationer vedrørende ansøgning om uddannelse til indsatsen Mestringsluppen fra Social- og Boligstyrelsen.

# Om Mestringsluppen

Mestringsluppen er målrettet børn (8-14 år) med ADHD og/eller autisme. Formålet er at styrke børnenes social mestring af hverdagen samt at klæde voksne omkring barnet på til at støtte barnets udvikling.

Indsatsen er bygget op over fem kerneelementer og består af to parallelle gruppeforløb til hhv. børnene og børnenes nære voksne. Derudover er der indlagt samarbejde og vidensdeling med kontakter i barnets skole.

Til indsatsen er der udviklet et tre dages kompetenceudviklingsforløb til gruppeledere og tre guides med tilhørende arbejdsark til levering af indsatsen i praksis.

De tre guides beskriver både faste elementer (som fx temaer og gennemgående redskaber) samt variable elementer (som fx forskellige didaktiske greb). Dette gør at det konkrete gruppeforløb kan tilpasses de børn, der deltager og tage hensyn til deres alder, styrker, læringsforudsætninger mv.

Mestringsluppen er en helhedsorienteret indsats og består af flere samtidige dele:

* Et gruppeforløb målrettet både børn i målgruppen. Forløbet består af 9 sessioner, hvor gruppen arbejder med at forstå og øve social mestring og oparbejde psykologiske teknikker til forbedret selvkontrol og sociale kompetencer.
* Et parallelt gruppeforløb målrettet de nære voksne omkring børnene på 5 sessioner, hvor de voksne introduceres til de samme emner som børnene arbejder med og arbejder med deres egen rolle i forhold til at støtte op om børnenes læring gennem viden, struktur og redskaber.
* Vidensdeling og samarbejde med børnenes skoler, som inddrages både i rekruttering og i at støtte op om børnenes læring.

Indsatsen forankres i et samarbejde mellem fx skole, PPR, myndighed og/eller familiebehandling. Den kan også forankres i det lettilgængeligt tilbud til børn og unge i psykisk mistrivsel. De medarbejdere som skal uddannes til at være gruppeledere kan således have forskellige faglige profiler og kompetencer. Afhængigt af de lokale beslutninger omkring organisering af indsatsen kan enten leveres i et samarbejde der involverer alle 4 gruppeledere, hvor 2 gruppeledere afholder børnegruppen og de 2 andre afholder voksengruppen.

Læs mere om indsatsen i Indsatsbeskrivelse for Mestringsluppen <https://www.sbst.dk/udgivelser/2024/indsatsbeskrivelse-for-mestringsluppen>

## Om opstartsdagen

Den 18. november afholdes en opstartsdag for alle kommuner, der skal til at arbejde med Mestringsluppen. Dagen afholdes i Odense og det er kun muligt at deltage fysisk.

Deltagelse i dagen er obligatorisk og det forventes at kommunen deltager med leder(e), projektleder og andre personer, der er relevante at inddrage i det lokale arbejde med indsatsen. Det anbefales desuden at en eller flere af de praktikere som kommunen vil have uddannet deltager.

Opstartsdagen vil sætte fokus på organisering og samarbejde og kommunerne vil skulle arbejde med deres egne planer for rekruttering mv.

## Om uddannelse af gruppeledere til Mestringsluppen

Alle kommende gruppeledere skal deltage i en 4 dages uddannelse, som består af 3 dage der afholdes den 9.-11. december 2024 med internat og 1 dag, der afholdes i efteråret 2025. Alle uddannelsesdage afholdes i Odense.

Hver kommune får uddannet 4-5 praktikere til gruppeledere i Mestringsluppen. Alle udgifter til uddannelsen, herunder oplægsholdere, materialer, forplejning og indkvartering på enkeltværelser, afholdes af Social- og Boligstyrelsen. Transportudgifter til og fra uddannelsen samt timeforbrug i forbindelse med uddannelsen afholdes af kommunen.

Det er vigtigt, at man som kommune har et rekrutteringsgrundlag af børn og familier, der er højt nok til at de praktikere, man får uddannet, har rig mulighed for at træne brugen af Mestringsluppen. Da indsatsen leveres med hensynstagen til skoleårets forløb er det forventningen at gruppelederne straks efter uddannelsen går i gang med forsamtaler på potentielle deltagere og samler en gruppe til kommunens første forløb i foråret 2025.

## Krav til kommunen

Social- og Boligstyrelsen bidrager til udbredelsen af Mestrinsgluppen ved at tilbyde gratis uddannelse. Det forventes at kommunen prioriterer arbejdet med at implementere indsatsen i driften. Konkret forventes det at kommunen prioriterer ressourcer til følgende:

* Deltagelse i opstartsmøde hos Social- og Boligstyrelsen
* Frikøb af 4-5 medarbejdere til uddannelsesaktiviteter (3 dages internat + 1 dag)
* Transport til deltagelse i fysiske møder (opstartsmøde samt uddannelse)
* Projektledelse

## Ansøgerkreds

Målgruppen for uddannelse er kommuner, som ønsker at udvide deres tilbudsvifte for børn med handicap, med en mestringsstøttende indsats til både børn og børnenes nære voksne.

Kommuner, som allerede arbejder med Mestringsluppen og som ønsker at styrke deres arbejde med indsatsen ved at have flere uddannede gruppeledere, kan søge på lige fod med andre.

## Minimumsbetingelser for ansøgningen

Ud over udfyldelse og rettidig indsendelse af ansøgningsskemaet skal kommunen sikre at følgende to minimumskriterier er opfyldt:

1. At kommunen ved direktørunderskrift på ansøgningen forpligter sig til at afsætte de nødvendige ressourcer til uddannelse, implementering og drift af indsatsen.
2. At kommunen forpligter sig til at deltage i alle beskrevne aktiviteter.

## Kriterier for tildeling af uddannelse

Kommunens ansøgning om uddannelse bliver vurderet i forhold til motivation, parathed og kommunens plan for langsigtet forankring af metoden. Det vil sige, at der i vurderingen af ansøgningen bliver lagt vægt på følgende:

1. Kommunens motivation. I ansøgningsskemaet skal kommunen beskrive baggrunden for ansøgningen, samt hvordan metoden kan supplere eller erstatte den indsats, kommunen i forvejen tilbyder til målgruppen. Det skal desuden beskrives, hvordan kommunen vurderer, at indsatsen kan bidrage til at nå kommunens målsætninger. Kommuner, der vurderes at have konkrete og realistiske målsætninger for implementeringen vil blive prioriteret.
2. Målgruppen for indsatsen. Målgruppen for Mestringsluppen børn (8-14 år) med ADHD og/eller autisme samt deres nære voksne. Kommunen skal beskrive overvejelser i forhold til eventuel yderligere afgrænsning af målgruppen og estimere hvor stor denne målgruppe er i kommunen. Kommunen skal sandsynliggøre, at der kan rekrutteres tilstrækkelige personer fra målgruppen til at sikre driften af Mestringsluppen.
3. Kommunens parathed. Kommunen skal beskrive organiseringen i projektet, herunder hvordan organiseringen understøtter implementering af Mestringsluppen. Kommuner, hvor både ledere og medarbejdere har været informeret og involveret i beslutningen, vil blive prioriteret.
4. Understøttelse af gruppeledere. Kommunen skal redegøre for, hvordan de praktikere, der uddannes til gruppeledere i Mestringsluppen, understøttes i deres anvendelse af metoden. Dette inkluderer, at der er afsat tid til deltagelse i uddannelse, at der afsættes tid til praktikernes interne sparring, at der afsættes tid til gruppeledernes forberedelse samt at der findes gode lokaler til gruppemøderne.
5. Kommunen skal beskrive, hvordan den langsigtede forankring af Mestringsluppen forventes at foregå. Kommuner, som har en realistisk plan for langsigtet forankring af indsatsen, vil blive prioriteret.

## Praktiske oplysninger

Ansøgningsfristen er mandag den 21. oktober 2024 kl. 12. Efter denne dato modtages der ikke ansøgninger. Eventuel manglende direktørunderskrift kan eftersendes frem til og med den 15. november 2024.

Ansøgningsskema kan downloades på Social- og Boligstyrelsens hjemmeside.

Ansøgningsskema udfyldes og fremsendes som pdf sammen med relevante bilag til Social- og Boligstyrelsen på følgende e-mail: spls@sbst.dk. Eventuelle spørgsmål vedr. ansøgning kan rettes til Social- og Boligstyrelsen på følgende e-mail: [spls@sbst.dk](mailto:%20spls@sbst.dk) eller til Susanne Ploug-Sørensen på tlf.nr. 41932481.

Socialstyrelsen forbeholder sig retten til at bede om uddybende oplysninger til ansøgningen efter ansøgningsfristens udløb.

Ansøgerne kan forvente svar på ansøgningen senest den 1. november 2024. Svaret sendes til den anførte projektansvarlige (se generelle oplysninger i skema).